Ο **Ντίνος Μπαλλής** (γεννήθηκε στις 22 Μαΐου 1957) είναι Έλληνας πρώην διεθνής ποδοσφαιριστής, ο οποίος αγωνίστηκε στον Άρη και την ΑΕΚ από το 1974 ως το 1988.

Καριέρα
-------

### Με τον Άρη

Ο Μπαλλής ξεκίνησε την καριέρα του από τις ακαδημίες του Άρη και ο προπονητής Μπράνκο Στάνκοβιτς τον προώθησε στην ανδρική ομάδα σε ηλικία δεκαεπτά ετών, ενώ ο διάδοχος του στον προπονητικό θώκο της ομάδας, Αλκέτας Παναγούλιας, τον χρησιμοποίησε ως βασικό. Το 1975-76 αναδείχθηκε τρίτος σκόρερ του πρωταθλήματος με 13 γκολ σε 24 αγώνες, ενώ τις επόμενες δύο χρονιές έπαιξε σε 53 αγώνες πρωταθλήματος, με αποτέλεσμα να τον καλέσουν στην εθνική Ελλάδος.

Με την εθνική ομάδα έπαιξε σε έξι αγώνες, ξεκινώντας από τη φιλική νίκη εναντίον της Κύπρου στις 11 Ιανουαρίου 1978 στη Λευκωσία με 0-2. Επανήλθε στις 21 Μαρτίου 1979 σε ένα ακόμη φιλικό παιχνίδι με τη Ρουμανία και για ακόμη δύο φιλικά το 1980 με την Κύπρο και την Αυστραλία. Αγωνίστηκε για τελευταία φορά με την εθνική ομάδα στις 29 Απριλίου 1981 στο Πόλιουντ Στάντιον του Σπλιτ, στην ήττα της Ελλάδας από τη Γιουγκοσλαβία με 5-1 για τα προκριµατικά του Παγκοσµίου Κυπέλλου του 1982.

Στις 3 Ιουνίου 1979, ο Άρης επιβλήθηκε της Καστοριάς με 7-2, με τον Μπαλλή να πετυχαίνει τρία γκολ από το 17ο ως το 25ο λεπτό. Την επόμενη χρονιά, οι "κίτρινοι" τερμάτισαν στην πρώτη θέση, ισόβαθμοί με τον Ολυμπιακό, με τον Μπαλλή να αγωνίζεται στον αγώνα μπαράζ που διεξήχθη στον Βόλο και ο Άρης ηττήθηκε με 2-0.

Με τον Άρη αγωνίστηκε στους έξι ευρωπαϊκούς αγώνες της σεζόν 1979-80, όπου η ομάδα του έφθασε ως την φάση των 16, αφού απέκλεισε την Μπενφίκα και την Περούτζια, για να αποκλειστεί από την Σαιντ-Ετιέν του Μισέλ Πλατινί. Επανήλθε στους δύο αγώνες με την Ίπσουιτς το 1980-81, όπου ο Άρης ηττήθηκε με 5-1 στην Αγγλία και κέρδισε με 3-1 στο Καυτατζόγλειο.

### Με την ΑΕΚ

Το καλοκαίρι του 1981 μεταγράφηκε στην ΑΕΚ, της οποίας υπήρξε βασικό στέλεχος για πέντε χρόνια. Στις 29 Ιουνίου 1983 συμμετείχε στη νίκη της ομάδας του με 2-0 κόντρα στον ΠΑΟΚ για τον τελικό του κυπέλλου Ελλάδος.

Ο Μπαλλής έπαιξε στους δύο αγώνες εναντίον της Ουίπεστ για το κύπελλο Κυπελλούχων 1983-84, στην ήττα της ΑΕΚ από τη Ρεάλ Μαδρίτης στο Σαντιάγο Μπερναμπέου με 5-0 για το κύπελλο ΟΥΕΦΑ του 1985-86, όπως και στους δύο αγώνες με την Ίντερ για το κύπελλο ΟΥΕΦΑ του 1986-87.

### Επιστροφή στον Άρη

Τον Δεκέμβριο του 1986 επέστρψε στη Θεσσαλονίκη για την ομάδα με την οποία αναδείχθηκε και αγωνίστηκε σε 14 αγώνες μέχρι το τέλος της σεζόν. Την επόμενη χρονιά, έπαιξε σε 13 ματς, το τελευταίο εκ των οποίων τον Ιανουάριο του 1988.

Στατιστικά με τον Άρη
---------------------

| Διοργάνωση | Αγώνες | Γκολ |
| --- | --- | --- |
| Α' Εθνική | 213 | 38 |
| Κύπελλο Ελλάδας | 29 | 5 |
| Ευρωπαϊκοί αγώνες | 8 | 0 |
| Βαλκανικό Κύπελλο | 2 | - |
| Αγώνες κατάταξης | 1 | - |
| **Σύνολο** | **253** | **43** |

Στατιστικά με την ΑΕΚ
---------------------

| Διοργάνωση | Αγώνες | Γκολ |
| --- | --- | --- |
| Α' Εθνική | 129 | 10 |
| Κύπελλο Ελλάδας | 25 | 3 |
| Ευρωπαϊκοί αγώνες | 5 | 0 |
| **Σύνολο** | **159** | **13** |

Παραπομπές
----------

1. ↑  Dinos Ballis - Player profile | Transfermarkt
2. ↑  Greece 1974/75 - RSSSF
3. ↑  Greece 1975/76 - RSSSF
4. ↑  Greece 1976/77 - RSSSF
5. ↑  Greece 1977/78 - RSSSF
6. ↑  Εφημερίδα Μακεδονία, 12/1/1978, Σελίδα: 4
7. ↑  Οι αγώνες της Εθνικής 1976-1980 - epo.gr
8. ↑  Οι αγώνες της Εθνικής 1981-1985 - epo.gr
9. ↑  Εφημερίδα Μακεδονία, 5/6/1979, Σελίδα: 4
10. ↑  Greece 1979/80 - RSSSF
11. ↑  ΕΥΡΩΠΑΪΚΗ ΠΟΡΕΙΑ - ARIS FC
12. ↑  «Όταν ο ΑΡΗΣ άγγιξε το θαύμα κόντρα στην Ίπσουιτς - Allaboutaris». Αρχειοθετήθηκε από το πρωτότυπο στις 23 Μαΐου 2019. Ανακτήθηκε στις 20 Μαρτίου 2021.
13. ↑  29/6/1983 ΑΕΚ - ΠΑΟΚ 2-0 - AEK Today[*νεκρός σύνδεσμος*]
14. ↑  European Competitions 1983-84 - RSSSF
15. ↑  Real Madrid - Α.Ε.Κ. 5-0 (4-0) - Βάση Δεδομένων
16. ↑  Inter - Α.Ε.Κ. 2-0 (0-0) - Βάση Δεδομένων
17. ↑  Όταν το ΟΑΚΑ βάφεται κιτρινόμαυρο (pics+vids)! - AEK LIVE
18. ↑  Greece 1986/87 - RSSSF
19. ↑  Greece 1987/88 - RSSSF

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6